Mika Koivuniemi

Mika Juhani Koivuniemi (s. 6. huhtikuuta 1967 Tampere) on uransa päättänyt suomalainen huippukeilaaja.

Koivuniemen amatööriuran parhaat saavutukset ovat henkilökohtainen maailmanmestaruus, jonka hän voitti vuonna 1991 Singaporessa, ja Euroopan cup -voitto vuonna 1995. Joukkuekilpailuissa hän on saavuttanut muun muassa maailmancupin ja Euroopan cupin voiton. Hänellä on kolme SM-liigakultaa vuosilta 1988–1990 sekä kolme henkilökohtaista Suomen mestaruutta vuosilta 1992, 1994 ja 1995. Hän edustaa helsinkiläistä Tornados-keilaseuraa.

. LKoivuniemi toimi sähköasentajana Kirkkonummen Sähkötyö oy:ssä 1986–1990 ja keilaajana 1996–1999. Virallisesti hän keilasi ammattilaisena 1999-2015. Urallaan hän ansaitsi palkintorahoja 1,88 M$. Koivuniemi on voittanut PBA-kiertueella (Professional Bowlers Association) yhteensä 15 turnausta, joista kolme on Major-turnauksia: ABC Mastersin vuonna 2000, US Openin vuonna 2001 ja Tournament of Championsin vuonna 2011. Lisäksi hänellä on viisi PBA Regional -tason turnausvoittoa. Hänet valittiin PBA-kiertueen vuoden pelaajaksi vuosina 2004 ja 2011. Hän on ainoa Yhdysvaltain ulkopuolinen keilaaja, joka on voittanut US Openin ja ABC Masters -turnauksen. Hän on onnistunut voittamaan keilaturnauksen peräti 21:ssä eri maassa. Televisiofinaaleissa hän on esiintynyt 17:ssä eri maassa. Vuonna 2007 Koivuniemi voitti ensimmäisenä eurooppalaidena Japan Cup -turnauksen, johon parhaat PBA -ammattilaisetkin osallistuivat.

Koivuniemen uran merkittävin turnausvoitto tuli 22.1.2011, kun hän valloitti PBA:n Tournament of Champions -kilpailun ykkössijan. Las Vegasissa järjestetty turnaus oli historian rahakkain keilakilpailu: palkintopotissa oli miljoona dollaria, josta Koivuniemi lohkaisi neljänneksen. Samalla tuli tehtyä suurin piste-ero PBA tv-show'ssa, kun Koivuniemi päihitti Tom Daughertyn luvuin 299-100. Myös US Open 2011 oli rahakas voitto: ykköspalkinto oli 100 000 dollaria. Saman voittosumman hän on kuitannut myös amatööriaikoinaan voittamalla 1997 Super Hoinke Bowling Classic -turnauksen Cincinnatissa. Kansainvälinen saavutus oli myös Santa Claus Openissa Singaporessa vuonna 1994 heitetty 300:n pisteen sarja, josta hän sai erikoispalkintona olleen 100 000 dollarin arvoisen palkinnon. 

Koivuniemi on nähty säännöllisesti myös European Bowling Tour -turnaussarjan kilpailuissa. Hän on voittanut esimerkiksi EBT-kiertueeseen kuuluvan, Helsingissä vuosittain pelattavan Ballmaster Openin neljä kertaa vuosina 1998, 2010, 2011 ja 2014. 

Vuonna 2009 Kansainvälinen keilailuliitto päästi sääntömuutoksella PBA:n ammattilaiskeilaajat mukaan lajin MM-kisoihin. Koivuniemi oli itseoikeutetusti mukana Suomen joukkueessa, mutta esiintyi vaisusti ja päätti kesän 2010 kilpailujen jälkeen jättää paikkansa nuoremmille. Huolimatta henkilökohtaisten mitalitavoitteidensa kariutumisesta hän oli tärkeä lenkki Suomen joukkuehopeaa ottaneessa kokoonpanossa. Suomi joutui taipumaan Yhdysvaltojen unelmajoukkueelle loppuottelun viimeisessä ruudussa. 

Koivuniemi on onnistunut täydellisen 300 pisteen sarjan (12 peräkkäistä kaatoa) heittämisessä useammin kuin kukaan muu suomalainen. Hän on onnistunut keilaajan unelmasarjassa peräti 21:ssä eri maassa. Suomessa hän on merkkauttanut noin 70 kolmesatasta, ja PBA:n haastaviksi suunnitelluissa rataolosuhteissakin hän on juhlinut 29 kertaa. Hän kuuluu erittäin harvinaiseen keilaajien joukkoon, joka on onnistunut heittämään 300 pistettä televisiolähetyksessä. Tämä tapahtui vuonna 2003, ja PBA palkitsi hänet 20 000 dollarin palkinnolla saavutuksestaan. Kadella 2010-2011 Koivuniemi jäi tv-finaalissa yhden pisteen päähän uransa toisesta 300 sarjasta televisiossa. Las Vegasissa pelatun Tournament of Champions -semifinaalissa hän voitti vastustajansa historiallisen suurella erolla 299-100. Viimeisellä heitolla jäänyt keila numero 10 vei mahdollisuuden päästä historiankirjoihin ensimmäisenä keilaajana, joka onnistuu heittämään 300 pisteen sarjan televisiossa toisen kerran.

Koivuniemi on ollut vuosien ajan yleisön suosikki Weber Cupissa, joka on televisioitava joukkueturnaus Englannissa. Sinne kutsutaan Euroopan ja Yhdysvaltojen neljä parasta keilaajaa ottamaan mittaa toisistaan pitkän viikonlopun ajaksi. Koivuniemi voitti turnauksen vuosina 2013 ja 2015. 

Ammattilaiskeilailu PBA laajeni Amerikan sisäisestä kiertueesta maailmanlaajuiseksi vuonna 2011, ja samalla keilattiin ensimmäistä kertaa koko vuoden kestävä karsinta World Bowling Tour. Koivuniemi voitti ensimmäisenä vuonna finaalissa Sean Rashin. 2012 hän oli finaalin toinen, 2013 kolmas, ja 2014 hän voitti finaalissa jälleen Sean Rashin. Koivuniemi on ainoa keilaaja, joka on ollut jokaisena vuonna kolmen parhaan joukossa televisiofinaalissa.

Koivuniemi ilmoitti lopettavansa ammattilaisuransa Saksassa Münchenissä pelattuun turnaukseen. Hän jatkaa elämää keilailun parissa ja aloitti elokuussa 2015 Arabiemiraattien maajoukkueen kokopäiväisenä päävalmentajana.

Mika Koivuniemi on vuoden 1981 Suomen mestari minigolfissa. 

Mika Koivuniemi on laulaja Paula Koivuniemen sisarenpoika.

Lähteet
 Kuka kukin on 2007, Otava 2006
 Kilpakenttien sankarit, Tammi 1992, s. 36–37
 Koivuniemen profiili PBA:n sivuilla 
 Mika Koivuniemi lopettaa uransa

Viitteet 

Suomalaiset keilaajat
Vuonna 1967 syntyneet
Elävät henkilöt